IVL ไม่หวั่นชวดเงิน 1.30 พันลบ. เหตุลูกหนี้เข้าแผนฟื้นฟูฯ ยันฐานะการเงินแกร่ง!
IVL ไม่หวั่นชวดเงิน 1.30 พันล้านบาท เหตุลูกหนี้เข้าแผนฟื้นฟูกิจการ ยันฐานะการเงินแกร่ง 
25 ต.ค. 2560

สืบเนื่องจากกรณี บริษัท M&amp;G Polymers USA, LLC หนึ่งในลูกค้าของบริษัท ไอวีแอล อินโดรามา เวนเจอร์ส จำกัด (มหาชน) หรือ IVL ได้ยื่นคำร้องเพื่อขอล้มละลายตาม Chapter 11 แห่งกฎหมายล้มละลายของสหรัฐอเมริกา เมื่อวันที่ 24 ตุลาคม 2560 โดยมียอดหนี้ที่ค้างชำระ (ยอดหนี้การค้าสุทธิหลังจากหักผลกระทบทางภาษี) กับทาง IVL อยู่ประมาณ 39 ล้านดอลลาร์สหรัฐ (ประมาณ 1,300 ล้านบาท)
ล่าสุด IVL ได้ออกมาชี้แจงถึงประเด็นดังกล่าวว่า โรงงานผลิต PTA ของบริษัท ที่ตั้งอยู่ในประเทศแคนาดา เป็นผู้จัดส่งวัตถุดิบ PTA ให้กับบริษัท M&amp;G Polymers USA, LLC เป็นเวลายาวนาน ซึ่งบริษัท M&amp;G Polymers USA, LLC มียอดหนี้ที่ค้างชำระ (ยอดหนี้การค้าสุทธิหลังจากหักผลกระทบทางภาษี) ประมาณ 39 ล้านดอลลาร์สหรัฐ (ประมาณ 1,300 ล้านบาท)
โดยทีมผู้บริหารของบริษัทในประเทศสหรัฐอเมริกากำลังดำเนินการติดตามหนี้ที่ค้างชำระคืนจากผู้บริหารแผนฟื้นฟูกิจการ อีกทั้งกำลังพิจารณาทางเลือกอื่นๆ เพื่อติดตามหนี้ที่ค้างชาระดังกล่าว
อนึ่ง M&amp;G Group เป็นผู้ผลิต PET รายใหญ่ลำดับที่ 3 ในทวีปอเมริกาเหนือ แต่เนื่องจาก M&amp;G Group ประสบกับวิกฤติทางการเงิน จึงส่งผลกระทบต่อปริมาณการผลิตของ M&amp;G อีกทั้ง ยังส่งผลให้เกิดความไม่สมดุลระหว่างอุปสงค์และอุปทานของตลาดภายในภูมิภาคด้วย ซึ่งบริษัทและผู้ผลิตรายอื่นๆ พยายามที่จะแก้ไขปัญหานี้เพื่อรักษาอุปทานของตลาดเอาไว้
อย่างไรก็ตาม บริษัทมั่นใจว่ายอดหนี้ที่ค้างชำระของลูกค้ารายดังกล่าวจะไม่ส่งผลกระทบร้ายแรงต่อการดำเนินงาน สถานะทางการเงิน รายได้ หรือผลกำไรของบริษัท
ขณะที่ IVL มีสินทรัพย์รวม ณ ไตรมาสที่ 2 ปี 2560 จำนวน 2.71 แสนล้านบาท และมีรายได้รวม 2.74 แสนล้านบาท
ทั้งนี้จากการตรวจสอบพบว่าผลการดำเนินงานไตรมาส 2 ปี 60 มีกำไรสุทธิ 2.94 พันล้านบาท